Vrou (65) op staproete aangeval, beroofArgieffoto (Foto: stevepb, Pixabay) ŉ 65-jarige vrou is Vrydagmiddag met ŉ mes aangeval op die Chapmanspiek-staproete in die Wes-Kaap. Sers. Noloyiso Rwexana, woordvoerder van die polisie, het aan Maroela Media bevestig die vrou was alleen toe een persoon haar vermoedelik aangeval en met ŉ mes gesteek het. “Die vrou is van haar motorsleutel beroof,” het Rwexana gesê. Alhoewel Rwexana nie onmiddellik die omvang van die vrou se beserings kon bevestig nie, kon sy wel bevestig dat die vrou na ŉ mediese fasiliteit gehaas is. Niemand is nog in verband met die voorval in hegtenis geneem nie. ŉ Saak van rooftog met ŉ aanvalswapen word ondersoek. Rwexana het gesê die polisie is tans besig om leidrade op te volg in verband met die voorval.